
A radiográfus szerepe a rizikószervek dózisterhelésének csökkentésében külső sugárkezelés alkalmazása során

Bevezetés: Előadásunk célja, hogy bemutassuk, milyen fontos szerepe van az asszisztens precíz munkájának a sugárterápia előkészítésénél és kivitelezésénél. Szemléltetjük a malpozíciók célterületre, ill. a rizikószervekre gyakorolt hatását.
Módszerek: A sugárterápia sikerességében a beállítási pontosságnak fontos szerepe van, mely a radiográfusok részéről követel precíz, összetett munkát. A pontos beállítást több faktor is meghatározza, de betegtől függő tényezőknek is befolyásoló szerepe lehet. Előadásunk a betegtől független tényezőket foglalja össze. Vizsgálatunk során CT alapú 3D besugárzás-tervező program segítségével rekonstruáltuk négy anatómiai régiónál a tervezési céltérfogat (PTV) ellátottságát és a rizikószervek dózisterhelését pontos beállításnál és az izocenter 0,5 cm-es pontatlansággal történő beállítása esetén.
Eredmények: Mediális irányú fektetési pontatlanságot rekonstruálva, 5 mm-rel eltolt izocenter esetén a koponyánál a PTV dózisellátottsága szinte nem változott (max. 1,5%), de a szem terhelése jelentősen nőtt. 10Gy-nél 18%-kal, 20 Gy-nél 12%-kal több a szem dózisterhelése. Emlő besugárzásnál az azonos oldali tüdő és a szív érintettsége is kb. 3 %-kal több, ha rendszeres az 5 mm-es malpozíció. Fej-nyaki tumorok esetében a PTV dózisa szintén változatlan maradt, de a gerincvelő dózisterhelése 4%-kal több lehet 5 mm-es malpozícó esetén. Tüdő besugárzása során a gerincvelő dózisterhelése 20 Gy leadása után akár 7 %-kal lehet több.
Következtetés: A külső sugárkezelés munkafolyamatai során összegződő hibák a normál szövetek károsodását, így mellékhatások kialakulását vagy súlyosbodását eredményezhetik. A teleterápia kivitelezése során a véletlen hibák előfordulásának csökkentésében a radiográfusnak jelentős szerepe és felelőssége van.



